**Kasper Halttunen** (s. 7. kesäkuuta 2005 Helsinki) on suomalainen jääkiekkoilija, joka pelaa OHL-joukkue London Knightsissa. Hänellä on tulokassopimus NHL-seura San Jose Sharksin kanssa. Halttunen on pelipaikaltaan oikea laitahyökkääjä. Hän laukoo oikealta.

Ura
---

### Seuraura

Halttunen on Vuosaaren Viikinkien kasvatti. Hän oli kaudella 2019–2020 Viikinkien ja Jokereiden C-nuorten yhdistelmäjoukkueen paras pistemies ja maalintekijä sekä C-nuorten SM-karsinnoissa tehoilla 19+21=40 että C-nuorten SM-sarjassa tehoilla 13+6=19, joista jälkimmäisessä sarjassa Halttunen jakoi myös joukkueen sisäisen pistepörssin voiton Santeri Ahosteen kanssa. Hänet valittiin kauden päätteeksi C-nuorten SM-sarjan ensimmäiseen tähdistökentälliseen. Kaudeksi 2020–2021 Halttunen siirtyi kokonaan Jokereiden organisaatioon.

Kauden 2021–2022 Halttunen pelasi 16-vuotiaana kokonaan Jokereiden U20-joukkueessa. Hän oli tehoilla 24+14=38 joukkueen paras maalintekijä ja toiseksi paras pistemies Samu Salmisen jälkeen. Halttunen sijoittui koko U20 SM-sarjan ylemmän jatkosarjan maalipörssissä toiseksi edellään vain Ässien Leevi Viitala. Hänet valittiin sarjan lokakuun kuukauden nuoreksi pelaajaksi. Halttunen palkittiin kauden päätteeksi U20 SM-sarjan vuoden tulokkaana Yrjö Hakala -palkinnolla. Hän vahvisti myös Jokereiden U18-joukkuetta pudotuspeleissä, jotka päättyivät SM-hopeaan.

Toukokuussa 2022 Halttunen teki 2+1-vuotisen SM-liigasopimuksen Helsingin IFK:n kanssa. Samana kesänä OHL-joukkue London Knights varasi hänet 41. pelaajana CHL:n varaustilaisuudessa. Heinäkuun lopulla *The Athletic*-lehden toimittaja Corey Pronman kertoi Twitter-tilillään jutelleensa Halttusen kanssa ja hänen kertoneen siirtyvän Knightsiin, mikäli Halttunen ei saa paljon jääaikaa HIFK:ssa. Hän aloitti kauden 2022–2023 kuitenkin seuran U20-joukkueessa, jossa Halttunen teki runkosarjassa maali per peli-tahdilla 18 ottelussa 18 osumaa. Hän teki liigadebyyttinsä vain 17-vuotiaana runkosarjan viidennellä kierroksella 24. syyskuuta 2022 KooKoota vastaan. Halttunen merkittiin HIFK:n kakkosketjun oikeaan laitaan Otto Paajasen ja Teemu Tallbergin viereen. Hän sai ottelussa jääaikaa 13.48 minuuttia ja Halttuselle merkittiin HIFK:n 1–5-tappioon päättyneessä ottelussa teholukema –2. Hän pelasi SM-liigassa kaikkiaan 27 runkosarjaottelua tehden vain syöttöpisteen ja yhden playoff-ottelun ilman tehopisteitä, mikä oli Halttuselta alle yleisten odotusten. Hän edusti HIFK:ta kauden aikana myös Spengler Cupissa, jossa hän pelasi kaksi ottelua tehden yhden maalin. Halttunen teki ensimmäisen virallisen maalinsa miesten tasolla turnauksen avausottelussa 27. joulukuuta 2022 ruotsalaista Örebro HK:ta vastaan. Maaliskuussa 2023 HIFK lainasi hänet toistaiseksi voimassa olevalla sopimuksella Mestis-joukkue Kiekko-Vantaaseen, jossa Halttunen pelasi kolme runkosarjaottelua tehopistein 1+2=3 ja kolme playoff-ottelua tehopistein 1+1=2.

Halttusta ennakoitiin yleisesti mahdolliseksi ensimmäisen kierroksen varaukseksi NHL:n varaustilaisuudessa 2023. Kauteen 2022–2023 lähdettäessä hänestä ennakoitiin parhaimmillaan kymmenen ensimmäisen pelaajan joukossa varattavaa pelaajaa. Kauden jälkeen kanadalaisen *The Sports Network*-kanavan asiantuntija Craig Button listasi Halttusen viimeisimmässä rankingissaan sijalle 25. Lopulta San Jose Sharks varasi varasi hänet toisella kierroksella numerolla 36. Halttunen oli varaustilaisuuden ensimmäisenä varattu suomalaispelaaja. Hän teki jo heinäkuussa seuran kanssa kolmivuotisen tulokassopimuksen. Halttusen kausipalkka NHL:n puolella on 825 000 dollaria ja farmin puolella 82 500 dollaria. Hän sai sopimuksestaan myös allekirjoitusbonusta 95 000 dollaria. Elokuussa Halttusen uutisoitiin siirtyvän kaudeksi 2023–2024 hänet vuotta aiemmin varanneen London Knightsin OHL-joukkueen vahvuuteen.

### Maajoukkueura

Halttunen pelasi alle 18-vuotiaiden MM-kilpailuissa vuosina 2022 ja 2023, joista ensimmäinen turnaus päättyi pronssiin. Vuoden 2022 turnauksessa valmentajat valitsivat Halttusen Suomen turnauksen yhdeksi kolmesta parhaasta pelaajasta. Hänet valittiin myös Latviaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2023 turnauksessa Halttunen toimi Suomen kapteenina. Hän voitti joukkueen sisäisen piste- ja maalipörssin tehoilla 6+4=10. Valmentajat valitsivat Halttusen Suomen turnauksen yhdeksi kolmesta parhaasta pelaajasta. Hänet valittiin myös Sveitsiä vastaan pelatun avausottelun päätteeksi joukkueensa ottelun parhaaksi pelaajaksi.

Halttunen pelasi myös alle 18-vuotiaiden Hlinka Gretzky Cupissa vuosina 2021 ja 2022, joista jälkimmäinen turnaus päättyi pronssiin. Hän edusti alle 18-vuotiaiden maajoukkuetta myös Euroopan nuorten olympiafestivaaleilla vuonna 2021, jolloin Halttunen voitti kultaa. Yhteensä hän on pelannut kahdeksan nuorten ja 39 poikien maaottelua.

Halttunen valittiin Pohjola-leirin tähdistökentälliseen vuonna 2021.

Pelityyli
---------

*EP Rinksiden* suomenkielisten sivujen päätoimittaja Lassi Alasen mukaan Halttunen on armoitettu maalintekijä, jonka rannelaukaus on tarkka sekä painava ja one-timer todellinen ase ylivoimapelaamista ajatellen. Alasen mukaan Halttunen pystyy isokokoisena laiturina suojaamaan kiekkoa kulmissa tehokkaasti, mutta on ennen kaikkea käsistään erittäin taitava ja pystyy laittamaan puolustajia solmuun näyttävilläkin tavoilla. Alasen mukaan näiden vahvuuksien lisäksi hän luistelee varsin kohtuullisella tasolla, vaikka Halttusella on vielä joitain korjattavia yksityiskohtia. Alasen mukaan hän on pystynyt varsin laadukkaaseen lyhytsyöttöpelaamiseen, mutta Halttunen ajoittain kuitenkin pyrkii pysymään pelivälineessä itse liiankin pitkään ja menettelee kiekkoja liian optimististen harhautusyritysten kautta.

Halttunen on kuvaillut itseään aika suoraviivaiseksi pelaajaksi ja ahneeksi hyökkääjäksi. Hän on kertonut haluavansa olla ratkaisija ja hyvä maalintekijä. Halttunen on kauden 2021–2022 aikana omien sanojensa mukaan vähän monipuolistunut, eli pystynyt myös jakamaan syöttöjä ja tekemään hyviä asioita puolustuspäässäkin.

Halttunen on kertonut ottaneensa paljon mallia Patrik Laineen laukauksesta. Hän on kertonut seuranneensa NHL:ssä suomalaispelaajien lisäksi paljon myös Nathan MacKinnonia.

Muuta
-----

Halttusen pikkuveli Noa pelaa Jokereiden U16-joukkueessa. Veljesten isä Niko Halttunen pelasi omalla urallaan hyökkääjänä pudotuspelit mukaan lukien yhteensä 220 SM-liigaottelua. Hän voitti Jokereissa kaksi Suomenmestaruutta (1996 ja 1997). Niko loi ammattilaisuraa myös Ruotsissa, ECHL:ssä ja Ranskassa. Hän toimii nykyään Jokereiden U20-joukkueen vastuuvalmentajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2021–2022 | Jokerit | U20-SM | 41 | 24 | 14 | 38 | 75 | 1 | 1 | 0 | 1 | 25 | U18 | 6 | 3 | 2 | 5 | 0 |
| 2022–2023 | HIFK | U20-SM | 18 | 18 | 6 | 24 | 14 | 3 | 0 | 0 | 0 | 0 | U18 | 5 | 6 | 4 | 10 | 6 |
|  | HIFK | SM-liiga | 27 | 0 | 1 | 1 | 8 | 1 | 0 | 0 | 0 | 0 |
|  | Kiekko-Vantaa | Mestis | 3 | 1 | 2 | 3 | 2 | 3 | 1 | 1 | 2 | 4 |
| 1 kausi | yhteensä | SM-liiga | 27 | 0 | 1 | 1 | 8 | 1 | 0 | 0 | 0 | 0 |
| 1 kausi | yhteensä | Mestis | 3 | 1 | 2 | 3 | 2 | 3 | 1 | 1 | 2 | 4 |

Lähteet
-------

* Kasper Halttunen The Internet Hockey Databasessa (englanniksi)
* Kasper Halttunen Eurohockey-sivustolla (englanniksi)
* Kasper Halttunen *Elite Prospects*. Everysport Media Group AB.  (englanniksi)

### Viitteet

1. ↑  Viikinki kasvatteja mukana toukokuun maajoukkueleireillä! *viikingit.fi*.  27.5.2021. Viikingit Jääkiekko ry. Viitattu 4.9.2022.
2. ↑  Tilastot - Kasper Halttunen *liiga.fi*. Jääkiekon SM-liiga Oy. Viitattu 25.9.2022.
3. 1 2 3 4 5 6 7  Kasper Halttunen *Elite Prospects*. Everysport Media Group AB.  (englanniksi)
4. ↑  Elite Prospects - Jokerit/Viikingit U16 *eliteprospects.com*. Everysport Media Group AB. Viitattu 25.9.2022. (englanniksi)
5. ↑  Elite Prospects - Jokerit U20 *eliteprospects.com*. Everysport Media Group AB. Viitattu 25.9.2022. (englanniksi)
6. ↑  Elite Prospects - U20 SM-sarja Stats 2021-2022 *eliteprospects.com*. Everysport Media Group AB. Viitattu 25.9.2022. (englanniksi)
7. ↑  Mennander, Pasi: Jokerien Kasper Halttunen nimettiin U20 SM-sarjan lokakuun parhaaksi nuoreksi pelaajaksi *leijonat.fi*.  3.11.2021. Suomen Jääkiekkoliitto ry – Finlands Ishockeyförbund rf. Viitattu 25.9.2022.
8. ↑  HIFK teki pitkiä sopimuksia huippulupauksille − Kasper Halttunen vaihtaa seuraa kaupungin sisällä *Jatkoaika.com*.  10.5.2022. Jatkoaika r.y. Viitattu 25.9.2022.
9. ↑  Corey Pronsman Twitterissä *twitter.com*.  31.7.2022. Corey Pronman. Viitattu 3.5.2023. (englanniksi)
10. ↑  HIFK - Kookoo, 24.9.2022 *liiga.fi*.  24.9.2022. Jääkiekon SM-liiga Oy. Viitattu 25.9.2022.
11. ↑  HIFK - Kookoo, 24.9.2022 *liiga.fi*.  24.9.2022. Jääkiekon SM-liiga Oy. Viitattu 25.9.2022.
12. ↑  Nurminen, Veikko: HIFK:n pelaaja-arviot 2022–23: Nuoria onnistujia ja välieräsarjassa alisuorittaneita kärkihyökkääjiä *Jatkoaika.com*.  3.5.2023. Jatkoaika r.y. Viitattu 3.5.2023.
13. ↑  Tappio Spengler Cupin avausottelusta: "Hölmöilimme" *hifk.fi*.  27.12.2022. Oy HIFK Hockey AB. Viitattu 3.1.2023.
14. ↑  Kasper Halttunen ja Otto Salin lainalle Kiekko-Vantaaseen *kiekko-vantaa.fi*.  14.3.2023. Kiekko-Vantaa Hockey Oy. Viitattu 3.5.2023.
15. ↑  Strozyk, Matias: Suomi jäi NHL Draftin ensimmäisellä kierroksella tyhjin käsin *nhl.com/fi*.  29.6.2023. National Hockey League. Viitattu 29.6.2023.
16. ↑  Kiviniemi, Konsta: Suomalaisodotus vihdoin ohi – Sharks varasi Kasper Halttusen *Jatkoaika.com*.  29.6.2023. Jatkoaika r.y. Viitattu 29.6.2023.
17. ↑  San Jose Sharks Sign Forward Kasper Halttunen *nhl.com/sharks*.  12.7.2023. San Jose Sharks. Viitattu 16.7.2023. (englanniksi)
18. 1 2  Parviainen, Vesa: Suomen kärkivaraus teki NHL-sopimuksen – Hehkuttaa uutta seuraansa: "En voisi olla onnellisempi" *iltalehti.fi*.  16.7.2023. Alma Media Suomi Oy. Viitattu 16.7.2023.
19. ↑  Isokoski, Riku: Suomen kärkivaraus teki heti NHL-sopimuksen *iltalehti.fi*.  12.7.2023. Alma Media Suomi Oy. Viitattu 16.7.2023.
20. ↑  KNIGHTS SIGN IMPORT PICK HALTTUNEN *chl.ca*.  9.8.2023. Canadian Hockey League. Viitattu 9.8.2023. (englanniksi)
21. ↑  BEST PLAYER OF THE GAME SELECTED BY THE TEAM (pdf) *iihf.com*.  1.5.2022. IIHF. Viitattu 25.9.2022. (englanniksi)
22. ↑  BEST PLAYER OF THE GAME SELECTED BY THE TEAM (pdf) *iihf.com*.  29.4.2023. IIHF. Viitattu 3.5.2023. (englanniksi)
23. ↑  Alanen, Lassi: Suomalaispelaajien ensimmäinen ranking vuoden 2023 varaustilaisuuteen: kaksi HIFK-hyökkääjää kärjessä, puolustajien osalta tiedossa niukahko vuosi *fi.eprinkside.com*.  12.7.2022. Everysport Media Group AB. Viitattu 25.9.2022.
24. 1 2  Sihvonen, Varpu: U20 SM: Jokereiden Halttunen ottaa oppia Laineen laukauksesta *leijonat.fi*.  18.11.2021. Suomen Jääkiekkoliitto ry – Finlands Ishockeyförbund rf. Viitattu 25.9.2022.
25. ↑  Niko Halttunen *Elite Prospects*. Everysport Media Group AB.  (englanniksi)